O‘zbekiston banklaridan biri o‘z nomini “Garant Bank”ka o‘zgartirishga qaror qildi

“Savdogarbank” o‘z nomini “Garant Bank”ka o‘zgartiradi. Tegishli qaror bank aksiyadorlarining umumiy yig‘ilishida qabul qilindi.

Bank nomi “Garant Bank” aksiyadorlik jamiyati nomiga o‘zgartirilsin hamda bank ustaviga kiritilgan o‘zgartirishlar ilovaga muvofiq tasdiqlansin, — deyiladi qarorda.
Bank boshqaruviga bank nomini o‘zgartirish bilan bog‘liq bo‘lgan barcha chora-tadbirlarni amalga oshirish, o‘zgarishlarni Markaziy bankda ro‘yxatdan o‘tkazish topshirildi.
O‘zbekistonda bank nomlari kamdan kam o‘zgaradi. Oxirgi marta bu 2018-yilda sodir bo‘lgan edi — o‘shanda “UTBank” o‘z nomini “Ziraat Bank”ka o‘zgartirgan edi.
“Savdogarbank” O‘zbekistondagi kam sonli xususiy banklardan biridir. 1994-yilda tashkil etilgan, 1998-yilda “Yengilsanoatbank” bilan birlashtirilgan.
2022-yil 1-iyun holatiga ko‘ra bank aktivlari 1,3 trillion so‘mni, kapital hajmi 190 milliard so‘mni tashkil etdi.
Fevral oyi oxirida Rauf Komiljonov bankning deyarli yagona egasiga aylandi.
2022-yilning birinchi choragi yakunlari bo‘yicha “Savdogarbank”ning sof foydasi 2,2 milliard so‘mni tashkil qilgan.